Ο **Τζέιμς Φελντίν** (αγγλ.: *James Feldeine)* (Νέα Υόρκη, 26 Ιουνίου 1988-) είναι Δομινικανός διεθνής καλαθοσφαιριστής. Έχει ύψος 1,93 μέτρα και αγωνίζεται στη θέση του σούτινγκ γκαρντ για την ομάδα της Μπαμέσο.

Σταδιοδρομία
------------

Ο Φελντίν αγωνίστηκε στο Λύκειο των Κάρντιναλ Χέις του Μπρονξ πριν συμμετάσχει στην ομάδα του Πανεπιστημίου Κουίνιπιακ του πρωταθλήματος του NCAA.

Μετά τη συμμετοχή του στην Πανεπιστημιακή ομάδα, άρχισε την επαγγελματική του καριέρα στην Ισπανία και την Μπρεογκάν, όπου αγωνίστηκε δύο σεζόν όντας ένας από τους κορυφαίους σκόρερ της δεύτερης κατηγορίας της Ισπανίας. Τον Μάιο του 2012 υπέγραψε συμβόλαιο με την Φουενλαμπράδα της Λίγκα ACB. Στις 8 Αυγούστου 2014 σύναψε συμβόλαιο ενός έτους με τον ιταλικό σύλλογο Παλακανέστρο Καντού. Στις 31 Μαΐου 2015 υπέγραψε στους Βακιέρος ντε Μπαγιαμόν του Πουέρτο Ρίκο για το υπόλοιπο της σεζόν 2014-15.

Στις 18 Αυγούστου 2015 υπέγραψε μονοετές συμβόλαιο με τον Παναθηναϊκό. Ο Φελντίν ήταν από τους πιο σταθερούς και πολύτιμους παίκτες του Παναθηναϊκού στην Ευρωλίγκα όλη τη χρονιά και λόγω των καλών εμφανίσεων του ανανέωσε το συμβόλαιο του μέχρι το 2018. Στις 8 Ιανουαρίου 2016 με δικό του νικητήριο τρίποντο, από ασίστ του Διαμαντίδη, ο Παναθηναϊκός κέρδισε την Μάλαγα 68-66 στην Ευρωλίγκα. Μάλιστα μετά από ψηφοφορία το τρίποντο αυτό ήταν το κορυφαίο νικητήριο καλάθι της χρονιάς. Στις 6 Μαρτίου 2016 κατέκτησε το Κύπελλο Ελλάδας κόντρα στον Φάρο Κερατσινίου με 101-54 έχοντας 11 πόντους, 5 ασίστ, 3 ριμπάουντ και 2 κλεψίματα. Στις 18 Φλεβάρη 2017 κατέκτησε το δεύτερο Κύπελλο Ελλάδας της καριέρας του κόντρα στον Άρη, 68-59, κερδίζοντας μάλιστα τον τίτλο του MVP του τελικού αφού είχε 18 πόντους, 2 ασίστ, 2 ριμπάουντ και 1 κλέψιμο. Τον Ιούνιο πανηγύρισε το πρώτο πρωτάθλημα της καριέρας του στην Ελλάδα, αφού ο Παναθηναϊκός νίκησε με 2-3 στη σειρά των τελικών τον Ολυμπιακό.

Στις 2 Αυγούστου 2017, ανακοινώθηκε από τον Ερυθρό Αστέρα μέχρι το 2019, με τον Παναθηναϊκό να τον ευχαριστεί για την διετή προσφορά του. Στις 16 Μαρτίου 2018, αναδείχτηκε MVP της 26ης αγωνιστικής της Ευρωλίγκα. Με τον Ερυθρό Αστέρα κατέκτησε το Πρωτάθλημα Σερβίας, ενώ στην EuroLeague της σεζόν 2017-18 αγωνίστηκε σε 28 παιχνίδια και είχε μέσο όρο 11,6 πόντους, 1,6 ριμπάουντ και 2,9 ασίστ.

Τον Αύγουστο του 2018, υπέγραψε στην Χάποελ Ιερουσαλήμ. Στις 14 Ιανουαρίου 2019 ανανέωσε με την Χάποελ μέχρι το 2021. Στις 14 Φλεβάρη 2019 κατέκτησε το κύπελλο Ισραήλ. Βρέθηκε επίσης στην καλύτερη πεντάδα του πρωταθλήματος Ισραήλ. Στις 28 Σεπτεμβρίου 2019, κατέκτησε το Λιγκ Καπ κόντρα στην Μακάμπι, νικώντας με 84-83 και τον ίδιο να πετυχαίνει 21 πόντους. Στις 13 Φεβρουαρίου 2020, κατέκτησε το κύπελλο Ισραήλ, κόντρα στην Αϊρόνι Ναχαρίγια με 92-89. Την 1η Αυγούστου 2020, έμεινε ελεύθερος από την ισραηλινή ομάδα μετά από δυο χρόνια παρουσίας.

Στις 8 Αυγούστου 2020, ανακοινώθηκε από την ισπανική Ρεάλ Μπέτις.

Στις 18 Ιουλίου 2021, συμφώνησε με την Αλ Κουβέιτ.

Στις 29 Νοεμβρίου 2021, ανακοινώθηκε από την ιταλική Φορτιτούντο Μπολόνια. Τον Μάρτιο του 2022 υπέστη ρήξη επιγονατιδικού τένοντα στο αριστερό γόνατο και έμεινε εκτός δράσης ένα χρόνο.

Τον Μάρτιο του 2023, ενσωματώθηκε στη Χάποελ Τελ Αβίβ με την ομάδα να ανακοινώνει ότι προπονείται με την μέχρι να πείσει πως είναι σε θέση να βοηθήσει.

Στις 23 Ιουλίου 2023, επέστρεψε στην πατρίδα του προκειμένου να παίξει μπάσκετ για λογαριασμό της Μπαμέσο, αγωνιζόμενος για πρώτη φορά στην Δομηνικανή Δημοκρατία.

Τίτλοι
------

### Ομαδικοί

#### Παναθηναϊκός

* Πρωτάθλημα Ελλάδας: (2017)
* 2x Κύπελλο Ελλάδας: (2016, 2017)

#### Ερυθρός Αστέρας Βελιγραδίου

* Πρωτάθλημα Σερβίας: (2018)

#### Χάποελ Ιερουσαλήμ

* 2x Κύπελλο Ισραήλ: (2019, 2020)
* Λιγκ Καπ Ισραήλ: (2019)

**Ατομικοί:**

* Βραβείο πολυτιμότερου παίκτη (MVP) στον τελικό Κυπέλλου Ελλάδος: (2017)
* MVP της αγωνιστικής στην Ευρωλίγκα: (26η αγωνιστική, 2017/18)
* MVP του μήνα πρωταθλήματος Ισραήλ: (Απρίλιος 2019)
* Δεύτερη καλύτερη πεντάδα στο Μπάσκετμπολ Τσάμπιονς Λιγκ: (2019)
* All Star Game Ισραήλ: (2019)
* Καλύτερη πεντάδα πρωταθλήματος Ισραήλ: (2019)
* 2x MVP της αγωνιστικής στο Μπάσκετμπολ Τσάμπιονς Λιγκ: (5η αγωνιστική, 2018/19), (3η αγωνιστική, 2019/20)

Παραπομπές
----------

1. ↑  «Προφορά ονόματος από τον ίδιο τον παίκτη». *YouTube*. Ανακτήθηκε στις 21 Ιανουαρίου 2013.
2. ↑  «Στην Καντού ο Φελντίν». *sport-fm.gr*. 8 Αυγούστου 2014.. Ανακτήθηκε στις 8 Αυγούστου 2014.
3. ↑  «Συμφωνία με Τζέιμς Φελντέιν». *paobc.gr*. 19 Αυγούστου 2015. Αρχειοθετήθηκε από το πρωτότυπο στις 2015-08-22.. Ανακτήθηκε στις 19 Αυγούστου 2015.
4. ↑  «Φελντέιν για άλλα δυο χρόνια!». *www.gazzetta.gr*. Ανακτήθηκε στις 15 Ιουνίου 2016.
5. ↑  «Μπαμ Φελντέιν και... κάτω η Μάλαγα». *Eurohoops*. 9 Ιανουαρίου 2016. Ανακτήθηκε στις 2 Ιουνίου 2020.
6. ↑  «Τοπ10: Ο Φελντέιν το κορυφαίο νικητήριο καλάθι της χρονιάς!». *Eurohoops*. 27 Ιουνίου 2016. Ανακτήθηκε στις 2 Ιουνίου 2020.
7. ↑  «MVP του τελικού ο Φελντέιν».. Ανακτήθηκε στις 2017-02-19.
8. ↑  «Αυτοκρατόρας μέσα στο ΣΕΦ ο Εξάστερος!». *sport-fm.gr*. Ανακτήθηκε στις 3 Ιουνίου 2020.
9. ↑  «Ερυθρός Αστέρας: Τζέιμς Φελντέιν… διετίας | Eurohoops». *Eurohoops*. 2017-08-02.. Ανακτήθηκε στις 2017-08-03.
10. ↑  «Παναθηναϊκός: Ευχαρίστησε τον Τζέιμς Φελντέιν για την προσφορά του! (photo) | Eurohoops». *Eurohoops*. 2017-08-03.. Ανακτήθηκε στις 2017-08-03.
11. ↑  «MVP για πρώτη φορά ο Τζέιμς Φελντέιν! (video) | Eurohoops». *Eurohoops*. 2018-03-16.. Ανακτήθηκε στις 2018-03-20.
12. ↑  «Στην Χάποελ Ιερουσαλήμ ο Φελντέιν» (στα αγγλικά).. Ανακτήθηκε στις 2018-09-04.
13. ↑  «Ανανέωσε με Χάποελ Ιερουσαλήμ ο Φελντέιν». *sport-fm.gr*. Ανακτήθηκε στις 14 Φεβρουαρίου 2019.
14. ↑  «Σήκωσε το Κύπελλο Ισραήλ η Χάποελ Ιερουσαλήμ!». *Eurohoops*. 14 Φεβρουαρίου 2019. Ανακτήθηκε στις 14 Φεβρουαρίου 2019.
15. ↑  «Φελντέιν: Στην κορυφαία πεντάδα της σεζόν στο Ισραήλ! (video-photos)». *Eurohoops*. 7 Ιουνίου 2019. Ανακτήθηκε στις 7 Ιουνίου 2019.
16. ↑  «Ο Φελντέιν «εκτέλεσε» τη Μακάμπι και χάρισε το Λιγκ Καπ στη Χάποελ!». *www.gazzetta.gr*. Ανακτήθηκε στις 28 Σεπτεμβρίου 2019.
17. ↑  «Η Χάποελ Ιερουσαλήμ πήρε το Κύπελλο Ισραήλ». *www.gazzetta.gr*. Ανακτήθηκε στις 13 Φεβρουαρίου 2020.
18. ↑  «Φελντέιν: Έμεινε ελεύθερος από την Χάποελ Ιερουσαλήμ (photo)». *Eurohoops*. 1 Αυγούστου 2020. Ανακτήθηκε στις 1 Αυγούστου 2020.
19. ↑  «Επίσημο: Στην Μπέτις ο Φελντέιν (pic)». *SDNA*. 8 Αυγούστου 2020. Ανακτήθηκε στις 8 Αυγούστου 2020.
20. ↑  «Σε ομάδα του Κουβέιτ ο Φελντέιν». *Eurohoops*. 18 Ιουλίου 2021. Ανακτήθηκε στις 17 Αυγούστου 2021.
21. ↑  «Επίσημο: Στη Φορτιτούντο Μπολόνια ο Φελντέιν». *SDNA*. 29 Νοεμβρίου 2021. Ανακτήθηκε στις 1 Δεκεμβρίου 2021.
22. ↑  «(Νέα) απόπειρα του Φελντέιν να επιστρέψει στη δράση». *Eurohoops*. 31 Μαρτίου 2023. Ανακτήθηκε στις 31 Μαρτίου 2023.
23. ↑  «Φελντέιν: Επέστρεψε στην πατρίδα του | Gazzetta». *www.gazzetta.gr*. Ανακτήθηκε στις 23 Ιουλίου 2023.
24. ↑  «Ο Φελντέιν MVP της 3ης αγωνιστικής στο BCL! (pic & vid)». *www.gazzetta.gr*. Ανακτήθηκε στις 9 Νοεμβρίου 2019.